Raadslid in Pretoria doodgeskietSiphiwe Montlha. Foto: Verskaf. Siphiwe Montlha (41), ŉ ANC-raadslid van wyk 37 in Soshanguve, noord van Pretoria, is Dinsdagaand doodgeskiet. Die ANC het intussen sy hartseer oor dié voorval uitgespreek. Teboho Joala, die ANC se streekswoordvoerder, het aan Maroela Media bevestig die moord het omstreeks 22:00 Dinsdag in Shoshanguve plaasgevind. “Hy was saam met iemand by ŉ bouperseel en hulle is deur twee mans genader. Hy is doodgeskiet en die ander man in die been gewond.” Kol. Lungelo Dlamini, provinsiale woordvoerder van die polisie, het dié feite aan Maroela Media bevestig en gesê die polisie ondersoek ŉ saak van moord en poging tot moord. Dlamini het gesê niks is tydens die voorval by die oorledene of beseerde gesteel nie. “Die aanvallers het net geskiet en toe gevlug.” Joala het gesê Montlha was distriksvoorsitter van die Jong Kommunisteliga, sekretaris van die subdistrik van die SAKP, takvoorsitter van die ANC, asook taksekretaris van die ANC. Hy is in 2011 deur die gemeenskap en die ANC gevra om vir wykraadslid te staan en is in 2016 herverkies. “Sy dood sal ŉ reuseleemte laat in die harte van dié wat saam met hom in die raad gedien het. ANC-hoofsweep in die raad, Aaron Malulele, het gesê hy is werklik hartseer gelaat deur hierdie tragiese verlies van een van ons eie. Ek bid tot die Here dat Hy vir ons krag en moed sal gee om deur hierdie moeilike tyd te kom,” het Joala gesê. Die ANC het ook sy medelye aan Montlha se familie en vriende betuig. Begrafnisreëlings sal nog bekendgemaak word.